| Goldmanitas |
| --- |
|  |
| Savybės |
| Kategorija | granatas, |
| Cheminė formulė | Ca3(V3+,Al,Fe3+)2(SiO4)3 |
| Identifikacija |
| Spalva | žalia. rudai žalia |
| Brėžis | baltas |
| Kristalo sistema | izometrinė |
| Skalumas | neskalus |
| Lūžimai | subkriaukliškas |
| Kietumas pagalMoso skalę | 6,0-7,0 |
| Blizgesys | stikliškas |
| Lūžio rodiklis | 1,821 |
| Specifinis tankis | 3,74-3,77 |

**Goldmanitas** (angl. *Goldmanite*) – žalias ar žalsvai rudas silikatų mineralas iš granatų grupės, kurio cheminė formulė yra Ca3(V3+,Al,Fe3+)2(SiO4)3.

Sudėtis
-------

Goldmanito elementinė sudėtis:

* kalcis – 24,79%,
* aliuminis – 3,34%,
* vanadis – 12,6%,
* geležis – 2,3%,
* silicis – 17,37%,
* deguonis – 39,59%.

Jo cheminė formulė yra Ca3(V3+,Al,Fe3+)2(SiO4)3.

Savybės
-------

Goldmanito apytikslis tankis (3,74±0,03) buvo nustatytas pagal tankį praskiesto *Clerici* tirpalo, kuriame maži goldmanito fragmentai plūduriavo. Dėl goldmanito grūdelių smulkumo tikslesni tankio matavimo metodai buvo nenaudoti. Teoriškai paskaičiuotas tankis 3,737 atitiko tą apytikslę gautą vertę. 

Šviesos lūžio koeficientas, nustatytas imersinės analizės būdu, yra 1,821±0,001, 
Kaip ir daugelis kalcio granatų goldmanitas yra silpnai anizotropiškas.

Atradimas
---------

Goldmanitas pirmą kartą aprašytas 1964 m. kai jis buvo aptiktas Lagunos rajone Sibolos apygardoje (*Cibola county*) (Naujoji Meksika, JAV). Mineralas pavadintas amerikiečių petrologo Marko Goldmano (*Marcus Isaac Goldman*; 1881–1965) garbei. Pirmo aptikimo vieta *South Laguna* (ar *Sandy*) kasyklų srityje buvo vanadžio daug turintys moliai metamorfuotuose urano-vanadžio uolienų kloduose smiltainiuose. Tiriant šiuos klodus buvo pastebėta, kad granatai santykinai nemineralizuotuose smiltainiuose yra bespalviai, o granatai tamsios, labai mineralizuotose uolienose, turinčiose daug vanadingų molių ir urano uolienų, buvo tamsiai žali ar rusvai žali. Išanalizavus du granatų mėginius iš tamsiųjų rūdų paaiškėjo, kad šie granatai turi daug vanadžio. 

*South Laguna* kasyklų sritis buvo tiriama 1955 ir 1956 m. tai buvo dalis Lagunos srities geologijos ir urano išteklių tyrimų, kuriuos vykdė JAV Geologijos tarnyba.

Radavietės
----------

Be pirmosios radavietės *Sandy* kasyklų rajone (N. Meksika) goldmanitas buvo aptiktas:

* *Coat-an-Noz*, (*Cotes-du-Nord*, Prancūzija);
* gręžimo kerne Šiaurės jūroje;
* Klatovų apylinkėse (Čekija);
* Išimo stepė (Šiaurės Kazachija).
* Sliudiankos apylinkėse netoli Baikalo (Irkutsko sritis, Rusija);
* *Yamoto* kasyklose (Kagošimos prefektūra, Japonija).

Goldmanitų aptinkama ir Korėjos pusiasalio metalinguose juoduosiuose skalūnuose.

Nuorodos
--------

1. 1 2 3  Handbook of Mineralogy
2. 1 2 3  Webmineral data
3. 1 2  Robert H. Moench and Robert Meyrowitz (1964). „Goldmanite, a Vanadium Garnet from Laguna, New Mexico" (PDF). *American Mineralogist*. **49**: 644–655.
4. ↑  Mindat.org
5. ↑  Jeong, Gi Young (2006 m. rugpjūčio mėn.). „Mineralogy and geochemistry of metalliferous black slates in the Okcheon metamorphic belt, Korea: a metamorphic analogue of black shales in the South China block". *Mineralium Deposita*. 5. **41**: 469. Bibcode:2006MinDe..41..469J. doi:10.1007/s00126-006-0067-5.